Медыцынскі факультэт Беларускага дзяржаўнага ўніверсітэта змог адчыніць свае дзверы для першых студэнтаў у 1921 г. шмат у чым дзякуючы старанням Міхаіла Барысавіча, якому на пачатковым этапе, апроч навучальных задач, даводзілася вырашаць яшчэ і мноства арганізацыйных пытанняў. Акрамя таго, велізарную ўвагу ён надаваў і падрыхтоўцы навуковых кадраў па пытаннях неўрапаталогіі, працаваў над праблемамі тэорыі і методыкі выкладання. Прафесар адзначаў важнасць змены сістэмы выкладання медыцыны. Для таго, каб звязаць прыродазнаўчанавуковыя і медыцынскія дысцыпліны, ён прапанаваў комплексны падыход. Сутнасць яго складалася ў тым, што вакол вызначанай тэмы канцэнтруецца выкладанне так, што асобныя дысцыпліны асвятляюць яе з усіх бакоў. Такім чынам, Міхаіла Барысавіча можна смела лічыць заснавальнікам беларускай школы неўрапатолагаў.